มันนี่ทูเดย์
ยอดผู้สมัครสอบตัวแทนประกันเพิ่ม 5.87%
19 มิ.ย. 2558

ยอดผู้สมัครสอบตัวแทนประกันเพิ่ม 5.87%
นางบุษรา อึ๊งภากรณ์ ผู้อำนวยการบริหารสมาคมประกันชีวิตไทย เปิดเผยว่า การสอบตัวแทนประกันชีวิตผ่านสมาคมประกันชีวิตไทย ในเดือน พ.ค.ที่ผ่านมา มีผู้สมัครสอบทั่วประเทศ 13,581 คน ลดลงจากในระยะเดียวกันของปีก่อน 15.37% และยอดรวมของผู้สมัครสอบตั้งแต่วันที่ 1 ม.ค.–31 พ.ค. 2558 มีทั้งสิ้น 69,979 คน เพิ่มขึ้น 5.87% จากระยะเดียวกันของปีก่อน ในจำนวนนี้มีผู้สอบผ่าน 38.33% ของผู้เข้าสอบ โดย 5 จังหวัดที่มีผู้สมัครสอบสูงสุด ได้แก่ กรุงเทพ มหานคร ขอนแก่น เชียงใหม่ สงขลา และอุบลราชธานี
เคทีซีรุกบัตรกดเงินสดตั้งเป้าโต 15%
น.ส.สิริกัลยา สุธัญญพฤทธิ์ ผู้อำนวยการธุรกิจสินเชื่อบุคคล บริษัท บัตรกรุงไทย (เคทีซี) เปิดเผยว่า ได้ออกแคมเปญการตลาด “แจกให้หนักมาก” สำหรับผู้สมัครสินเชื่อพร้อมใช้เคทีซี พราว หวังเพิ่มสภาพคล่องในการใช้จ่ายให้กับผู้บริโภค และช่วยแบ่งเบาภาระในการใช้จ่ายด้านอุปโภคบริโภคในชีวิตประจำวัน และเป็นส่วนหนึ่งในการกระตุ้นเศรษฐกิจผ่านการจับจ่ายใช้สอยของประชาชน โดยได้นำเสนอสิทธิประโยชน์ให้แก่สมาชิกใหม่ 2 ต่อ เป็นบัตรของขวัญที่เทสโก้ โลตัส มูลค่าสูงสุด 1,000 บาท สำหรับลูกค้าที่สมัครใช้เคทีซี พราว ภายในวันที่ 31 ส.ค.นี้ สำหรับแผนธุรกิจบัตรกดเงินสดในปี 2558 ได้ตั้งเป้าหมายขยายฐานสมาชิก เคทีซี พราว เติบโต 15% จากสิ้นปีที่แล้ว